የኢትዮጵያ ኢንቨስትመንት ኮሚሽን የአለም ዓቀፍ ዓመታዊ የኢንቨስትመንት ጉባኤ አሸናፊ ሆነ
የኢትዮጵያ ኢንቨስትመንት ኮሚሽን ቀዳሚ የምስራቅ አፍሪካ ክፍለ አህጉር ውጤታማ የኢንቨስትመንት ማስፋፊያ ተቋም በመባል የአለም ዓቀፍ ዓመታዊ የኢንቨስትመንት ጉባኤ አሸናፊ ሆኗል።የኢንቨስትመንት ጉባኤው በየዓመቱ ኢንቨስትመንትን በመሳብ ረገድ ውጤታማ አፈፃፀም ያሳዩ ሃገራትን በማወዳደር የሚሸልም ተቋም ነው።ሽልማቱም በተመረጡ ዘርፎች ላይ የውጭ ባለሃብቶችን በመመልመል የቀጥተኛ ኢንቨስትመንት ፍሰትን በማሳደግ ኢኮኖሚያዊ ጠቀሜታቸው ከፍተኛ የሆኑ ኢንቨስትመንቶችን በማስፋፋት አመርቂ ውጤት ላስመዘገቡ ሃገራትና የኢንቨስትመንት ማስፋፊያ ተቋማት የሚበረከት ነው።የኢትዮጵያ ኢንቨስትመንት ኮሚሽን በዚህ ሳምንት ዱባይ በተካሄደው ዓመታዊው የኢንቨስትመንት ኮንፈረንስ ላይ የ2018 ኢንቨስትመንት ጉባኤ ተሸላሚ የሆነው ሃገሪቱ ከምስራቅ አፍሪካ የውጭ ቀጥተኛ ኢንቨሰትመንትን በመሳብና በማስተዋወቅ ረገድ ውጤታማ መሆን በመቻሏ እንደሆነ የኮሚሽኑ ምክትል ኮሚሽነር አቶ አበበ አበባየው ገልጸዋል፡፡በኢትዮጵያ በውጭ ባለሀብቶች የሚመረቱ ምርቶች ያለቀረጥ አውሮፓ እና አመሪካ ሀገራት መግባት መቻላቸው የውጭ ቀጥተኛ ኢንቨስትመንትን በሀገሪቱ ማበረታታት መቻሉንም አቶ አበበ አስረድተዋል፡፡በዚህም የኢትዮጵያ ኢንቨስትመንት ኮሚሽን ከሩዋንዳ አቻው ጋር በመወዳደር የምስራቅ አፍሪካ ክፍለ አህጉር ውጤታማ የኢንቨስትመንት ማስፋፊያ ተቋም በመባል ለ2018 የተዘጋጀውን አለም አቀፍ ሽልማት ማሸነፉ ተገልጸዋል፡፡ከምስራቅ አፍሪካ ሃገራት ኢትዮጵያን በመከተል ሩዋንዳ ሁለተኛ ደረጃን አግኝታለች፡፡ሽልማቱን በተባበሩት አረብ ኤሚሬቶች የኢትዮጵያ ቆንስላ ጄነራል ወይዘሮ እየሩሳሌም ዓምደማርያም ኮሚሽኑን በመወከል ተቀብለዋል።ሀገሪቱ በአመት አራት ቢሊዮን ብር ገቢ ለማግኘት ከታቀደው በስድስት ወራት ውስጥ ከሁለት ቢሊዮን ብር በላይ ገቢ ማግኘቷንም አቶ አበበ አስታውቋል፡፡በመድረኩ ከኢትዮጵያ በተጨማሪ የቤልጂየም፣ ህንድ፣ ሰርቢያ፣ ግብፅ፣ ጋና እና የስዋዚላንድ ኢንቨስትመንት ማስፋፊያ ተቋማት በየክፍለ አህጉራቸው ቀዳሚ በመሆን እውቅና መሰጠቱን የኢትዮጵያ ኢንቨስትመንት ኮሚሽን አስታውቋል።